**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.11.2023, ora 08:00 – 17.11.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 17.11.2023, ora 07:00**

**RÂURI**

**Debitele au fost în scădere**, exceptând cursurile mijlocii şi inferioare ale Someşului, Mureşului, Timişului şi Buzăului şi cursurile inferioare ale râurilor: Vişeu, Iza, Tur, Lăpuş, Crasna, Barcău, Crişuri, Arieş, Bega, Bârzava, Caraş, Nera, Cerna, unde au fost în creştere prin propagare.

Pe râurile din bazinele hidrografice: Moravița, Jiu, Olt, Vedea, Argeş, Ialomița, Siret (exceptând cursul mijlociu şi inferior al Buzăului), Prut şi pe râurile din Dobrogea, debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega Veche, Timiș, Bârzava, Moravița, Caraș, Nera, Cerna, în bazinele superioare ale Bistriței şi Trotușului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia, pe unii afluenți din bazinele inferioare ale Jiului şi Oltului și pe unele râuri din Dobrogea.

Se situează peste **COTELE DE ATENȚIE** râul Tur la stațiile hidrometrice: Călinești Oaș (350+24)-jud. SM, Turulung (360+13)-jud. SM şi la Micula (270+17)-jud. SM (sector îndiguit).

**Debitele vor fi în creștere**, datorită precipitațiilor, însemnate cantitativ prognozate şi propagării, pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna şi Jiu.

Pe râurile din bazinele hidrografice: Olt, Vedea, Argeş, Ialomița, Siret, Prut şi pe râurile din Dobrogea, debitele vor fi relativ staționare.

Sunt posibile creşteri de niveluri şi debite şi pe unele râuri din centrul țării şi din sudul țării, ca urmare a precipitațiilor, importante cantitativ, prognozate.

Se va situa peste **COTELE DE APĂRARE**, prin propagare, cursul inferior al râului Tur (sector îndiguit).

**DUNĂRE**

**Debitul la intrarea în țară (secțiunea Baziaș) în intervalul 16.11 – 17.11.2023 a fost în scadere, având valoarea de 6000 m3/s**, peste media multianuală a lunii noiembrie (4650 m3/s).

În aval de Porţile de Fier, debitele au fost în creștere la Gruia și pe sectorul Oltenița – Tulcea și în scădere pe sectorul Calafat – Giurgiu.

**Debitul la intrarea în țară (secțiunea Baziaș) va fi în scădere (5900 m3/s).**

În aval de Porţile de Fier debitele vor fi în scădere pe sectorul Gruia – Călăraşi şi în creștere pe sectorul Cernavodă – Tulcea.

**2.** **Situaţia meteorologică în intervalul 16.11.2023, ora 09:00 –17.11.2023, ora 06:00**

**ÎN ŢARĂ**

Vremea a fost caldă pentru mijlocul lunii noiembrie în toate regiunile, dar mai ales în cele sudice și sud-estice (abateri pozitive față de media multianuală în general de 4...6 grade. Excepție au făcut zonele montane, unde valorile termice diurne s-au situat sub normalul climatologic al datei. Pe parcursul zilei cerul a fost variabil, temporar cu înnorări în nord-vest, centru și în extremitatea de sud-est, dar numai pe arii restrânse s-au semnalat ploi slabe, iar în Carpații Orientali și Meridionali, trecător s-au semnalat precipitații slabe mixte. Noaptea nebulozitatea s-a extins în vest, nord și centru și izolat a plouat slab. Vântul a suflat slab și moderat, cu intensificări în zona montană înaltă unde au fost rafale de peste 70...75 km/h, iar local și temporar, ziua, în sudul, centrul și estul teritoriului, iar noaptea în vest. La ora 20 stratul de zăpadă, prezent în zona montană înaltă, măsura -în platformele stațiilor meteo- până la 28 cm în Munții Călimani. Temperaturile maxime au fost cuprinse între 6 grade la Brașov și 17 grade la Calafat, Ploiești, Titu, Videle, Oltenița, Giurgiu, Călărași, București Băneasa și București Filaret, iar la ora 06 valorile termice erau cuprinse între -2 grad la Întorsura Buzăului și 11 grade la Moldova Nouă și Oravița.

***Observație:*** *de ieri dimineață, de la ora 6, a fost în vigoare 1 atenționare cod galben pentru fenomene meteorologice periculoase imediate, emisă de către SRPV Sibiu.*

**LA BUCUREŞTI**

Vremea a fost caldă pentru această dată și predominant frumoasă. Cerul a fost variabil, iar vântul a suflat slab și moderat. Temperatura maximă a fost de 16 grade la Afumați și de 17 grade la Filaret și Băneasa, iar la ora 06 se înregistrau 0 grade la stația meteorologică Băneasa, 2 grade la Afumați și 3 grade la Filaret.

**3. Prognoza meteorologică în intervalul 17.11.2023, ora 09:00 –18.11.2023, ora 09:00**

**ÎN ŢARĂ**

Cerul se va înnora treptat dinspre vestul-sud-vestul țării, iar ploile se vor extinde și vor cuprinde, ziua, îndeosebi jumătatea sud-vestică a teritoriului, apoi și celelalte regiuni. Pe arii restrânse se vor acumula cantități de precipitații mai însemnate, peste 20...25 l/mp, iar la munte, în special la altitudini de peste 1400 m, vor predomina ninsorile și se va depune strat de zăpadă. Vântul va sufla slab și moderat, temporar cu intensificări la munte, în special în zona înaltă a Carpaților Meridionali, cu rafale de 80...90 km/h, visolind ninsoarea și spulberând zăpada, iar cu viteze mai mici (în general de 45...55 km/h) și în vest, sud-vest și nord-est. Temperaturile maxime se vor încadra între 7 și 16 grade, iar cele minime în general între 2 și 10 grade. La începutul zilei, izolat va fi ceață.

**LA BUCUREŞTI**

Valorile termice, îndeosebi cele din timpul nopții, se vor situa peste cele normale în această perioadă din an, astfel că maxima va fi de 13...14 grade și minima de 5...6 grade. Cerul va fi variabil, cu înnorări seara și noaptea când temporar va ploua. Vântul va sufla slab și moderat.

1. ***CALITATEA APELOR***

**1. Pe fluviul Dunărea**

***Administrația Națională Apele Române*** revine cu informații despre observarea în data de 15.11.2023, la ora 16:20, unor irizații de produs petrolier pe suprafața apei fluviului Dunărea, km fluvial 179-181, în zona municipiului Brăila, județul Brăila. Nu a fost semnalată mortalitate piscicolă. În urma verificărilor efectuate de o echipă din cadrul S.G.A. Brăila, nu s-a confirmat prezența irizațiilor de hidrocarburi pe suprafața apei fluviului Dunărea.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 15.11.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 15.11.2023-16.11.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**